钦定古今图书集成/明伦汇编/氏族典/第295卷 > 《苏州府志》 > 章频
## 钦定古今图书集成/明伦汇编/氏族典/第295卷 > 《苏州府志》 > 章频

按《宋史章频传》：“频字简之，建州浦城人。与弟𬱖皆以
进士试礼部预选，会诏兄弟毋并举，频即推其弟，弃
去。后六年乃擢第，自试秘书省校书郎，知南昌县，改
大理寺丞，知九陇县，迁殿中丞。眉州大姓孙延世伪
为券，夺族人田，久不能辨，转运使使按治之，坐不时
具狱，降监庆州酒，徙知长洲县。天禧初，增置谏官御”
史，频以选得召对称旨，擢监察御史。陈、亳间民讹言
兵起，老幼皆奔命。安抚京西，还，为三司度支判官。诏
鞫邛州牙校讼盐井事，皇城使刘美依倚后家，受赇，
使人市其狱。频请捕系，真宗以后故不问。忤旨，出知
宣州，改殿中侍御史，迁侍御史。频雅善丁谓谓贬，左
迁尚书比部员外郎、监饶州酒。起知信州，进刑部员
外郎、知福州，徙知潭州，改广西转运使。謪宜州守，贪
暴不法。既罢去，反讼频子许尝被刑，而冒奏为秘书
省校书郎。频坐谪知饶州。复入为度支判官，累迁刑
部郎中。使契丹，至紫濛馆，卒。诏遣其子访乘传扈其
柩以归。访官三班奉职，即许也。